CELEX: 52020PC0281
Language: lt
Date: 2020-07-24
Title: Pasiūlymas EUROPOS PARLAMENTO IR TARYBOS REGLAMENTAS kuriuo dėl ES atsigavimo prospekto ir finansų tarpininkams skirtų tikslinių pakeitimų siekiant padėti ekonomikai atsigauti nuo COVID-19 pandemijos iš dalies keičiamas Reglamentas (ES) 2017/1129

EUROPOS KOMISIJA
            Briuselis, 2020 07 24
            COM(2020) 281 final
            2020/0155(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo dėl ES atsigavimo prospekto ir finansų tarpininkams skirtų tikslinių pakeitimų siekiant padėti ekonomikai atsigauti nuo COVID-19 pandemijos iš dalies keičiamas Reglamentas (ES) 2017/1129
            (Tekstas svarbus EEE)
            {SWD(2020) 120 final}
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               1.1.Pasiūlymo pagrindimas ir tikslai
            
            
               COVID-19 pandemijos sukelta ekonomikos krizė padarė didelį poveikį ES valstybėms narėms. Todėl siekiant paremti kapitalo rinkos dalyvius, būtina reaguoti greitai. 2020 m. kovo 13 d. Komisijos komunikate „Suderintas ekonominis atsakas į COVID-19 protrūkį“
                  1
                Komisija pabrėžė, kad svarbu užtikrinti ES finansų sektoriaus likvidumą ir kovoti su gresiančia recesija, imantis veiksmų visais lygmenimis. Be to, 2020 m. gegužės 27 d. komunikate „Proga Europai atsigauti ir paruošti dirvą naujai kartai“
                  2
                Komisija pristatė pagrindines priemones, padėsiančias įgyvendinti Europos ekonomikos gaivinimo planą, įskaitant priemones, kuriomis siekiama atgaivinti ekonomikos augimą ir paremti privačias investicijas. Komunikate taip pat pabrėžta, kad nuolatinis iššūkis įmonėms bus likvidumas ir galimybė gauti finansavimą.
            
            
               
                  Prospektų tvarkos, nustatytos Prospektų reglamente
                     3
                  , tiksliniais pakeitimais siekiama suteikti įmonėms galimybę per kuo trumpesnį laikotarpį gauti naują finansavimą ir taip padėti ekonomikai atsigauti nuo COVID-19 pandemijos. Visų pirma jais siekiama padėti įmonėms padidinti nuosavą kapitalą, kad jos galėtų atkurti tvarų skolos ir nuosavo kapitalo santykį ir tapti atsparesnės.
               
               
                  Prospektas – teisiškai privalomas dokumentas, kuriame pateikiama informacija apie įmonę ir vertybinius popierius, kuriuos ta įmonė siūlo viešai arba nori įtraukti į prekybos reguliuojamoje rinkoje sąrašą. Remdamiesi šia informacija investuotojai turėtų galėti nuspręsti, ar investuoti į tos įmonės leidžiamus vertybinius popierius. Prospekto rengimo išlaidos gali atgrasyti naujų lėšų, visų pirma nuosavo kapitalo, siekiančius gauti finansinių sunkumų patiriančius emitentus. Atsižvelgiant į dėl COVID-19 pandemijos susidariusią padėtį, labai svarbu užtikrinti, kad į prekybos sąrašus jau įtrauktiems emitentams prospektas netaptų kliūtimi pritraukti kapitalo viešosiose rinkose. 
               
               
                  Todėl atsižvelgiant į būtinybę skubiai spręsti COVID-19 pandemijos sukeltus ekonominius sunkumus šiuo pasiūlymu siekiama supaprastinti procedūrą, kad emitentai galėtų greitai pritraukti kapitalo. Šie Prospektų reglamento pakeitimai yra susiję su naujos rūšies sutrumpintos formos prospekto (ES atsigavimo prospekto) sukūrimu ir tiksliniais pakeitimais, kuriais siekiama sumažinti spaudimą finansų tarpininkams (kredito įstaigų pranešimas apie priedus ir ne nuosavybės vertybinių popierių emisijos). 
               
            
            
               1.1.1.ES atsigavimo prospektas
            
            
               
                  ES atsigavimo prospekto tikslas – nustatyti į prekybos sąrašą įtrauktiems emitentams skirtas supaprastintas informacijos atskleidimo taisykles, kurios būtų pritaikytos prie jų konkrečių poreikių pasibaigus krizei, ir kartu užtikrinti, kad prospektas liktų tinkama potencialių investuotojų informavimo priemonė. Pasibaigus krizei labai svarbu sumažinti reguliavimo kliūtis, kurios gali turėti įtakos įmonių rekapitalizavimui, ir leisti emitentams patekti į viešąsias rinkas ankstyvuoju atsigavimo etapu.
               
               
                  ES atsigavimo prospektu siekiama pateikti tik esminę informaciją ir jį būtų galima naudoti tik antrinių akcijų emisijų atveju. Jeigu emitentų akcijos jau yra be pertrauktų įtrauktos į prekybos reguliuojamoje rinkoje arba MVĮ augimo rinkoje sąrašą bent pastaruosius 18 mėnesių, dėl supaprastintos informacijos atskleidimo tvarkos turėtų sumažėti prospekto rengimo išlaidos ir dokumentas turėtų tapti lengviau suprantamas. Be to, ES atsigavimo prospektas taip pat turėtų padėti nacionalinėms kompetentingoms institucijoms veiksmingiau atlikti patikrinimus. Todėl siūloma ES atsigavimo prospekto tvarka ketinama prospekto patvirtinimo laikotarpį sutrumpinti iki 5 darbo dienų, kad emitentai galėtų greitai pasinaudoti galimybėmis pritraukti kapitalo. Šios naujos rūšies prospektams taip pat būtų suteiktas ES bendras patvirtintų prospektų, skirtų tarpvalstybiniams siūlymams ir įtraukimui į prekybos sąrašą, pasas. 
               
               
                  Siekiama, kad i) įmonėms, norinčioms pritraukti kapitalo kapitalo rinkose, ES atsigavimo prospektą būtų lengva parengti, ii) investuotojams, kurie nori jas finansuoti, jį būtų lengva suprasti ir iii) nacionalinėms kompetentingoms institucijoms jį būtų lengva patikrinti ir patvirtinti. 
               
               
                  ES atsigavimo prospektu siekiama palengvinti rekapitalizaciją atsigavimo etapu. Todėl ši tvarka yra laikina ir jos galiojimas baigsis praėjus 18 mėnesių nuo šio reglamento taikymo pradžios dienos. Persvarstant Prospektų reglamentą taip pat reikėtų įvertinti, ar ES atsigavimo prospektas atitinka savo tikslus. Siekiant atlikti šį vertinimą, pagal pasiūlymą būtų reikalaujama, kad ESMA centralizuotame prospektų saugojimo mechanizme, kuriame iš nacionalinių kompetentingų institucijų renkami prospektų duomenys, taip pat būtų renkami duomenys apie ES atsigavimo prospektus. Šiam nedideliam ESMA centralizuoto prospektų saugojimo mechanizmo pakeitimui atlikti papildomų ESMA personalo išteklių neprireiks. Didelių papildomų išlaidų taip pat neturėtų atsirasti.
               
            
            
               1.1.2.Pakeitimai, kuriais siekiama sumažinti spaudimą finansų tarpininkams
            
            
               
                  Priedai 
               
            
            
               Jeigu laikotarpiu nuo prospekto patvirtinimo iki siūlymo laikotarpio pabaigos arba prekybos reguliuojamoje rinkoje pradžios, priklausomai nuo to, kas įvyks vėliau, atsirastų arba būtų pastebėta su prospekte pateikta informacija susijusių svarbių naujų veiksnių, reikšmingų klaidų arba reikšmingų netikslumų, kurie galėtų turėti įtakos vertybinių popierių vertinimui, emitentas privalo paskelbti priedą. Paskelbus priedą investuotojai gali pasinaudoti teise atšaukti sutikimą per dvi darbo dienas nuo priedo paskelbimo. Vykdydami savo pareigą apsaugoti investuotojus, finansų tarpininkai privalo susisiekti su investuotojais ir juos informuoti apie priedo paskelbimą tą pačią dieną, kurią jis buvo paskelbtas. Šis terminas ir plati investuotojo sąvoka kelia sunkumų finansų tarpininkams. 
            
            
               Siekiant pašalinti šiuos finansų tarpininkams kylančius sunkumus ir atlaisvinti jų išteklius, pasiūlyme patikslinamos su priedais susijusios finansų tarpininkų pareigos. Apie priedo paskelbimo galimybę finansų tarpininkai turėtų informuoti tik tuos investuotojus, kurie per juos įsigijo vertybinių popierių ir juos pasirašė, jeigu dėl pirkimo ar pasirašymo susitarta laikotarpiu nuo prospekto patvirtinimo iki siūlymo laikotarpio pabaigos arba prekybos reguliuojamoje rinkoje pradžios, priklausomai nuo to, kas įvyko vėliau. Po priedo paskelbimo finansų tarpininkas privalo susisiekti tik su tais investuotojais, kurie turi teisę atšaukti sutikimą. Pasiūlymu taip pat pratęsiamas terminas, per kurį finansų tarpininkai turi susisiekti su investuotojais, iki 1 darbo dienos nuo priedo paskelbimo. Siekiant išlaikyti aukštą investuotojų apsaugos lygį, laikotarpis, per kurį investuotojai galėtų pasinaudoti teise atšaukti sutikimą, pratęsiamas nuo dviejų darbo dienų iki trijų darbo dienų nuo priedo paskelbimo. 
            
            
               Kadangi su priedais susijusiu tiksliniu pakeitimu būtų pašalinti šie finansų tarpininkams kylantys sunkumai ir atlaisvinti jų ištekliai, ir kartu išlaikytas aukštas investuotojų apsaugos lygis, tų pakeitimų galiojimo laikas neribojamas.
            
            
               Kredito įstaigų leidžiami ne nuosavybės vertybiniai popieriai
            
            
               Tam tikromis sąlygomis ne nuosavybės vertybinių popierių, kuriuos nepertraukiamai ar pakartotinai leidžia kredito įstaiga, siūlymams prievolė skelbti prospektą netaikoma, jei vienai kredito įstaigai tenkanti bendra pardavimo vertė per 12 mėnesių laikotarpį yra mažesnė nei 75 mln. EUR. Kredito įstaigos aktyviai dalyvauja ekonomikos gaivinimo procese remdamos įmones, kurioms reikalingas finansavimas, ir numatoma, kad joms teks labai svarbus vaidmuo atsigavimo etape. Siekdama padėti kredito įstaigoms sudarant joms palankesnes sąlygas gauti didesnį finansavimą ir suteikiant galimybių paremti klientus realiojoje ekonomikoje, Komisija siūlo tikslinį ribos padidinimą nuo 75 mln. EUR iki 150 mln. EUR. Taip siekiama paremti kredito įstaigų finansavimą atsigavimo etapu, padidinant prievolės skelbti prospektą išimties taikymo ribą tam tikrų rūšių vertybinių popierių siūlymų atveju. Kadangi ši priemonė yra tiesiogiai susijusi su atsigavimo nuo COVID-19 pandemijos etapu, ji turėtų būti taikoma ribotu 18 mėnesių laikotarpiu. 
            
         
         
            
               1.2.Suderinamumas su toje pačioje politikos srityje galiojančiomis nuostatomis
            
            
               Nors šiame pasiūlyme nustatomos ypatingos priemonės COVID-19 pandemijos poveikiui sušvelninti, jis ir toliau atitinka pagrindinius Prospektų reglamento tikslus sudaryti palankesnes sąlygas pritraukti lėšų kapitalo rinkose, užtikrinti investuotojų apsaugą ir skatinti priežiūros konvergenciją visoje ES. Šiuo pasiūlymu taip pat papildomos ataskaitų teikimo pareigos, nustatytos Skaidrumo direktyvoje
                  4
                (reguliuojamoms rinkoms), Komisijos deleguotajame reglamente (ES) 2017/565
                  5
                (MVĮ augimo rinkoms) ir Piktnaudžiavimo rinka reglamente
                  6
                (abiem prekybos vietoms).
            
            
               1.3.Suderinamumas su kitomis Sąjungos politikos sritimis
            
            
               
                  Šis pasiūlymas dėl teisėkūros procedūra priimamo akto, kuriuo iš dalies keičiamas Prospektų reglamentas, yra priemonių rinkinio, skirto ekonomikos atsigavimui nuo COVID-19 pandemijos palengvinti, dalis. Į šį rinkinį taip įeina pasiūlymas dėl teisėkūros procedūra priimamo akto, kuriuo iš dalies keičiama FPRD II direktyva
                     7
                  , ir pasiūlymas dėl teisėkūros procedūra priimamo akto, kuriuo iš dalies keičiama pakeitimo vertybiniais popieriais sistema, įskaitant Pakeitimo vertybiniais popieriais reglamentą
                     8
                   ir Kapitalo reikalavimų reglamentą
                     9
                  .
               
               
                  Šiuo pasiūlymu dėl teisėkūros procedūra priimamo akto taip pat siekiama papildyti kapitalo rinkų sąjungos tikslus įvairinti rinkos principais grindžiamo įmonių finansavimo šaltinius. Šia iniciatyva būtų sudarytos palankesnės sąlygos į ES prekybos sąrašus įtrauktoms įmonėms leisti akcijas ir taip pritraukti kapitalo. Šis pasiūlymas atitinka 2020 m. birželio 10 d. paskelbtą Kapitalo rinkų sąjungos klausimų aukšto lygio forumo
                     10
                   rekomendaciją, kurioje pabrėžiama, kad būtina supaprastinti įtraukimo į prekybos sąrašą taisykles, ir daroma nuoroda į Prospektų reglamentą. Šia iniciatyva, įtraukta į priemonių rinkinį, skirtą COVID-19 pandemijos poveikiui realiajai ekonomikai ir finansų rinkoms sušvelninti, taip pat siekiama sumažinti emitentų, įtrauktų tiek į prekybos reguliuojamose rinkose, tiek į prekybos MVĮ augimo rinkose sąrašus, reguliavimo išlaidas. Visų pirma MVĮ augimo rinkų emitentams sudarytos lankstesnės sąlygos padeda siekti neseniai priimto Europos Parlamento ir Tarybos reglamento (ES) 2019/2115
                     11
                  , kuriuo nustatomos priemonės, kuriomis siekiama skatinti naudotis tokiomis prekybos vietomis, tikslų. Be to, ši iniciatyva turi derėti su visais papildomais pasiūlymais, kuriuos Komisija siekia parengti įvairiose politikos srityse, kad sušvelnintų COVID-19 pandemijos poveikį kapitalo rinkoms, įskaitant 2020 m. gegužės 27 d. Komisijos komunikate „Proga Europai atsigauti ir paruošti dirvą naujai kartai“ pateiktas ekonomikos gaivinimo rėmimo priemones. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               2.1.Teisinis pagrindas
            
            
               
                  Prospektų reglamento teisinis pagrindas yra Sutarties dėl Europos Sąjungos veikimo (toliau – SESV) 114 straipsnis, kuriuo Europos institucijoms suteikiama kompetencija nustatyti tinkamas bendrosios rinkos sukūrimui ir veikimui skirtas nuostatas. Tik Sąjungos teisės aktų leidėjas, šiuo atveju remdamasis Sutarties 114 straipsniu, gali tuos reglamentus iš dalies keisti, be kita ko, laikinai sumažindamas jų taikymo sritį.
               
            
            
               2.2.Subsidiarumo principas 
            
            
               
                  Pagal SESV 4 straipsnį ES veiksmai, kuriais baigiama kurti vidaus rinka, turi būti įvertinami pagal Europos Sąjungos sutarties 5 straipsnio 3 dalyje nustatytą subsidiarumo principą. Laikantis subsidiarumo principo, veiksmų ES lygmeniu reikėtų imtis tik tuomet, kai siūlomų veiksmų tikslų valstybės narės vienos negali deramai pasiekti ir todėl jų geriau siekti ES lygmeniu. 
               
               
                  Informacijos atskleidimo reikalavimai vertybinių popierių siūlymų arba įtraukimo į prekybos reguliuojamoje rinkoje sąrašą atveju yra susiję su Prospektų reglamento taikymu. Šis Europos reglamentas yra privalomas ir tiesiogiai taikomas visose valstybėse narėse. Valstybėms narėms nepalikta beveik jokio lankstumo pritaikyti taisykles prie vietos sąlygų. Dėl tų nuostatų kylančios problemos gali būti veiksmingai sprendžiamas tik teisės akto pakeitimais Europos lygmeniu
                     12
                  . Imantis galimų alternatyvių veiksmų, t. y. Sąjungos lygmens ne teisėkūros veiksmų, nebūtų įmanoma pakankamai ir veiksmingai pasiekti nustatyto tikslo, nes nebūtų galima iš dalies pakeisti reglamento nuostatų.
               
               
                  Suderintas ES prospektas yra viena iš esminių visos Sąjungos kapitalo rinkų integravimo priemonių. Kai viena kompetentinga nacionalinė institucija patvirtina prospektą, emitentas gali prašyti suteikti pasą, kad galėtų šį prospektą naudoti kitoje ES valstybėje narėje. Toje priimančiojoje valstybėje narėje nebereikėtų gauti jokio kito su prospektu susijusio patvirtinimo arba atlikti kitų administracinių procedūrų. Paso mechanizmas pagrįstas prielaida, kad būtiniausias prospekto turinys taikytinomis prospektų taisyklėmis yra suderintas Sąjungos lygmeniu. Taigi pasas yra europinio lygmens priemonė, todėl visi patobulinimai gali būti atlikti tik ES lygmeniu. Imantis galimų alternatyvių veiksmų (pvz., valstybių narių lygmens veiksmų) būtų sudaryta kliūčių prekybai ir nebūtų įmanoma pakankamai ir veiksmingai pasiekti tikslo sukurti suderintą prospektų paso mechanizmą.
               
               
                  Siūlomais Prospektų reglamento pakeitimais visoje Sąjungoje būtų duotas aiškus signalas, kad prospektų tvarka išskirtinėmis aplinkybėmis gali būti keičiama. Sumažinus tam tikrą Prospektų reglamente nustatytą naštą ir padidinus prospekto prieinamumą emitentams, kurių akcijos jau įtrauktos į prekybos reguliuojamoje rinkoje arba MVĮ augimo rinkoje sąrašą, tokiems emitentams gali tapti prieinami didesni visos Europos kapitalo ištekliai. Tam reikia sukurti atskirą prospekto tvarką, pagal kurią prospektų turinys ir formatas, taikant griežtas sąlygas, būtų tinkamas ir emitentams, ir investuotojams. Šių tikslų valstybės narės negali pasiekti vienos, nes emitentams ir investuotojams būtų sudarytos nevienodos sąlygos ir atsirastų reglamentavimo arbitražo atvejų, taip pat kiltų tarpvalstybinės prekybos kliūčių. Šių tikslų geriau siekti Sąjungos lygmeniu.
               
            
            
               2.3.Proporcingumo principas
            
            
               
                  Šiuo pasiūlymu teikiami tik techniniai Prospektų reglamento pakeitimai, kad būtų galima greitai reaguoti į COVID-19 pandemijos ekonominius padarinius. Siūlomos priemonės, kuriomis siekiama supaprastinti prospektams keliamus reikalavimus, atitinka proporcingumo principą. Jos yra tinkamos tikslams pasiekti ir neviršija to, kas būtina; be to, kai kurios priemonės būtų taikomos ribotą laiką.
               
               
                  Emitentai
               
               
                  Pasiūlymu laikantis proporcingumo principo sušvelninami emitentams taikomi prospekto informacijos atskleidimo reikalavimai. Jeigu jų akcijos jau yra be pertrauktų įtrauktos į prekybos reguliuojamoje rinkoje arba MVĮ augimo rinkoje sąrašą bent pastaruosius 18 mėnesių, emitentams, norintiems pritraukti kapitalo, būtų taikomos supaprastintos ES atsigavimo prospekto informacijos atskleidimo taisyklės. Dėl šios supaprastintos informacijos atskleidimo tvarkos sumažėtų reikalavimų laikymosi išlaidos, nes ES atsigavimo prospektas būtų daug trumpesnis, todėl jo parengimo išlaidos būtų mažesnės. Be to, šiems emitentams būtų naudingas greitesnis prospektų tvirtinimo procesas, kad jie galėtų veiksmingiau pasinaudoti finansavimo galimybėmis. Siekiant neviršyti to, kas būtina, ES atsigavimo prospektas būtų taikomas ribotą laiką, todėl jis siūlomas kaip laikina tvarka, kuri nustotų galioti praėjus 18 mėnesių nuo šio reglamento taikymo pradžios dienos.
               
               
                  Investuotojai
               
            
            
               Siūlomas ES atsigavimo prospektas taip pat atitinka proporcingumo principą potencialių investuotojų atžvilgiu. ES atsigavimo prospektas būtų patogesnis skaitytojui, nes jame būtų mažiau puslapių ir būtų pateikta tik esminė informacija, tačiau jį būtų galima naudoti tik konkrečiu atveju, kai emitentas turi patirties ir todėl jau yra paskelbęs informaciją rinkoje.
            
            
               
                  Finansų tarpininkai 
               
            
         
         
            
               Finansų tarpininkams būtų naudingi tiksliniai pakeitimai, kuriais patikslinami su priedais susiję reikalavimai ir padedama jiems įveikti sunkumus, su kuriais jie susiduria siekdami veiksmingai susisiekti su investuotojais, kai paskelbiamas priedas, ir kartu išlaikomas aukštas investuotojų apsaugos lygis. Kadangi šiais tiksliniais pakeitimais dėl priedų būtų pašalinti sunkumai, jų galiojimo laikas neribojamas.
            
            
               
                  Kredito įstaigoms, kurios aktyviai dalyvauja ekonomikos gaivinimo procese remdamos įmones, taip pat bus naudingas siūlomas tikslinis palengvinimas, kuriuo nepertraukiamai ar pakartotinai leidžiamų ne nuosavybės vertybinių popierių siūlymų atveju prievolės skelbti prospektą išimties taikymo riba padidinama nuo 75 mln. EUR iki 150 mln. EUR. Kadangi šia priemone siekiama padėti kredito įstaigoms, kurioms teks labai svarbus vaidmuo atsigavimo etape, jos taikymo laikotarpis būtų ribotas – 18 mėnesių. 
               
               
                  Nacionalinės kompetentingos institucijos 
               
               
                  Siūlomi ES atsigavimo prospekto supaprastinimai turėtų būti naudingi ir nacionalinėms kompetentingoms institucijoms: ES atsigavimo prospekte bus atskleidžiamas ir atitinkamai tikrinamas mažesnis informacijos kiekis, todėl jų darbo krūvis sumažėtų, o patvirtinimo procesas būtų paprastesnis. 
               
            
            
               2.4.Priemonės pasirinkimas
            
            
               
                  Siūlomais teisės akto pakeitimais visų pirma siekiama sumažinti emitentams tenkančią su Prospektų reglamento taikymu susijusią administracinę naštą ir reikalavimų laikymosi išlaidas. Šiuo tikslu teisėkūros priemone bus iš dalies pakeistos galiojančios Prospektų reglamento nuostatos. Prospektų reglamento teisinis pagrindas yra SESV 114 straipsnio 1 dalis. Todėl reglamento, kuriuo jis iš dalies keičiamas, teisinis pagrindas yra tas pats. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               3.1.Poveikio vertinimas
            
            
               
                  Atsižvelgiant į tai, kad siekiant padėti atsigauti nuo COVID-19 pandemijos sukeltos finansų rinkų ir realiosios ekonomikos krizės būtina skubiai imtis priemonių, vietoj poveikio vertinimo buvo atlikta sąnaudų ir naudos analizė. Ji įtraukta į tarnybų darbinį dokumentą, pridėtą prie kapitalo rinkų gaivinimo dokumentų rinkinio.
               
               
                  ES atsigavimo prospekto supaprastintos informacijos atskleidimo tvarkos tikslas – labai sumažinti emitentų patiriamas reikalavimų laikymosi išlaidas ir ja būtų nustatyta tik esminė investuotojams skirta informacija. Taip pat turėtų sumažėti nacionalinių kompetentingų institucijų darbo krūvis, nes reikėtų tikrinti mažesnį informacijos kiekį. Patvirtinimo procesas taip pat būtų greitesnis. Finansų tarpininkams būtų naudingi tiksliniai pakeitimai, susiję su priedais ir prievolės skelbti prospektą išimties taikymo ribos padidinimu ne nuosavybės vertybinių popierių emisijų atveju. 
               
            
            
               3.2.Pagrindinės teisės
            
            
               Šiame pasiūlyme išdėstytos nuostatos tam tikru mastu yra susijusios su Europos Sąjungos pagrindinių teisių chartijoje nustatyta asmens duomenų apsauga (8 straipsnis), laisve užsiimti verslu (16 straipsnis) ir vartotojų apsauga (38 straipsnis). Chartijos 52 straipsniu leidžiami šių teisių ir laisvių apribojimai. Prospektus reglamentuojančių teisės aktų atveju bendrojo intereso tikslas, kuriuo pateisinami tam tikri pagrindinių teisių apribojimai, yra tikslas užtikrinti rinkos vientisumą. Kalbant apie asmens duomenų apsaugą, tam tikrą informaciją prospektuose atskleisti yra būtina, kad investuotojai galėtų atlikti išsamų patikrinimą. 
            
            
               4.POVEIKIS BIUDŽETUI
            
            
               Nenumatoma, kad iniciatyva turės kokį nors poveikį ES biudžetui.
            
            
               5.KITI ELEMENTAI
            
            
               5.1.Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Naujojo reglamento poveikis bus stebimas bendradarbiaujant su ESMA ir nacionalinėmis kompetentingomis institucijomis, remiantis metinėmis ataskaitomis apie Sąjungoje patvirtintus prospektus. Šias metines ataskaitas ESMA yra įgaliota rengti kiekvienais metais. ESMA centralizuotame prospektų saugojimo mechanizme, kuriame iš nacionalinių kompetentingų institucijų renkami prospektų duomenys, taip pat turėtų būti renkami duomenys apie ES atsigavimo prospektus.
               
            
            
               ES atsigavimo prospektas bus vertinamas. Pagrindiniai parametrai, pagal kuriuos bus vertinama, ar pasiekti nustatyti ES atsigavimo prospekto tikslai: 
            
            
               (a)patvirtintų ES atsigavimo prospektų skaičius ir to skaičiaus raidos analizė;
            
            
               (b)ES atsigavimo prospekto parengimo ir patvirtinimo išlaidos, palyginti su dabartinėmis antrinių emisijų prospekto išlaidomis, ir bendra sutaupytų lėšų suma.
            
         
         
            
               Šis rodiklių sąrašas yra neišsamus ir gali būti išplėstas, kad būtų galima stebėti papildomą poveikį.
            
            
               5.2.Išsamus konkrečių pasiūlymo nuostatų paaiškinimas
            
            
               
                  Prospektų reglamento pakeitimais siekiama sukurti naujos rūšies prospektą – ES atsigavimo prospektą ir atlikti finansų tarpininkams skirtus tikslinius pakeitimus. 
               
               
                  Šio pasiūlymo 1 straipsnyje teikiami Prospektų reglamento pakeitimai. 
               
            
            
               Šio pasiūlymo 1 straipsnio 1 dalyje teikiami pakeitimai, susiję su ne nuosavybės vertybiniais popieriais, kuriuos nepertraukiamai ar pakartotinai leidžia kredito įstaigos (Prospektų reglamento 1 straipsnio 4 dalis).
            
            
               Tam tikromis sąlygomis ne nuosavybės vertybinių popierių, kuriuos nepertraukiamai ar pakartotinai leidžia kredito įstaiga, siūlymams prievolė skelbti prospektą netaikoma, jei vienai kredito įstaigai tenkanti bendra pardavimo vertė per 12 mėnesių laikotarpį yra mažesnė nei 75 mln. EUR. Be to, pagal galiojančią tvarką tie vertybiniai popieriai negali būti subordinuoti, konvertuojami ar keičiami, jais negali būti suteikiama teisė pasirašyti arba įsigyti kitų rūšių vertybinių popierių ir jie negali būti susieti su išvestine finansine priemone. Kredito įstaigos aktyviai dalyvauja ekonomikos gaivinimo procese remdamos įmones, kurioms reikalingas finansavimas, ir numatoma, kad joms teks labai svarbus vaidmuo atsigavimo etape. Siekdama padėti kredito įstaigoms sudarant joms palankesnes sąlygas gauti didesnį finansavimą ir suteikiant galimybių paremti klientus realiojoje ekonomikoje, siūlomas tikslinis ribos padidinimas nuo 75 mln. EUR iki 150 mln. EUR. Priėmus šį tikslinį pakeitimą, kredito įstaigoms būtų naudingas griežtai apibrėžtas palengvinimas, kuris atsigavimo nuo COVID-19 pandemijos sukeltos krizės etapu leistų joms siūlyti ne nuosavybės vertybinius popierius neskelbiant prospekto. Kadangi ši priemonė skirta tik atsigavimo etapui, ji būtų taikoma ribotą 18 mėnesių laikotarpį.
            
            
               Šio pasiūlymo 1 straipsnio 2 ir 3 dalyse atliekami su šio pasiūlymo 1 straipsnio 4 dalyje nustatyta ES atsigavimo prospekto tvarka susiję reikšmingumo testo (Prospektų reglamento 6 straipsnis) ir santraukos (Prospektų reglamento 7 straipsnis) techniniai pakeitimai. 
            
            
               
                  Šio pasiūlymo 1 straipsnio 4 dalimi nustatoma nauja ES atsigavimo prospekto tvarka (Prospektų reglamento 14a straipsnis).
               
               
                  ES atsigavimo prospekto taikymo sritis 
               
               
                  Pagal šio pasiūlymo 1 straipsnio 4 dalį ES atsigavimo prospektą galėtų naudoti tik tie emitentai, kurių akcijos jau įtrauktos į prekybos reguliuojamoje rinkoje arba MVĮ augimo rinkoje sąrašą bent pastaruosius 18 mėnesių. Emitentai turi būti viešai atskleidę reglamentuojamą informaciją pagal Direktyvą 2004/109/EB, jei taikoma, ir Reglamentą (ES) Nr. 594/2014, taip pat, jei taikoma, Komisijos deleguotajame reglamente (ES) 2017/565 nurodytą informaciją. ES atsigavimo prospektas nebūtų tinkamas pradiniam viešam akcijų siūlymui, kai potencialūs emitentai neturi patirties finansų rinkose. Siekiant sumažinti dėl COVID-19 pandemijos labai įsiskolinusių įmonių skolos ir nuosavo kapitalo santykį, sutrumpintos formos prospektą būtų galima naudoti tik akcijų emisijoms. 
               
               
                  ES atsigavimo prospekto turinys ir patvirtinimas 
               
               
                  Pagal šio pasiūlymo 1 straipsnio 4 dalį ES atsigavimo prospekte pateikiama tik esminė informacija. Taikant Prospektų reglamento 6 straipsnio išimtį, nustatyti pagrindiniai informacijos, kurią turi atskleisti emitentai, elementai; jie išvardyti Prospektų reglamento naujame Va priede. ES atsigavimo prospekto apimtis būtų sutrumpinta iki ne daugiau kaip 30 puslapių. Tačiau siekiant užtikrinti pusiausvyrą rinkoje jau paskelbtą informaciją būtų leidžiama įtraukti pateikiant nuorodą, kaip nurodyta Prospektų reglamento 19 straipsnyje, ir ta informacija nebūtų įskaičiuojama į minėtą didžiausią 30 puslapių apimtį. Taip pat būtų pateikiama trumpa dviejų puslapių santrauka.
               
               
                  Prospektų reglamente jau nustatyta pagreitinta patvirtinimo procedūra. Atsižvelgiant į tai, ES atsigavimo prospektui taip pat būtų taikoma ne daugiau kaip 5 darbo dienas trunkanti pagreitinta patvirtinimo procedūra.
               
            
            
               Šio pasiūlymo 1 straipsnio 5, 6 ir 10 dalyse atitinkamai atliekami su šio pasiūlymo 1 straipsnio 4 dalyje nustatyta ES atsigavimo prospekto tvarka susiję prospekto tikrinimo ir tvirtinimo laikotarpio (Prospektų reglamento 20 straipsnis), prospektų saugojimo mechanizmo (Prospektų reglamento 21 straipsnis) ir atskleistinos informacijos (naujasis Prospektų reglamento naujas Va priedas) techniniai pakeitimai. 
            
            
               Pagal šio pasiūlymo 1 straipsnio 8 ir 9 dalis ES atsigavimo prospekto tvarka turėtų nustoti galioti pasibaigus 18 mėnesių taikymo laikotarpiui (Prospektų reglamento 47a straipsnis). Vertinimas, ar ES atsigavimo prospektas atitinka šio reglamento tikslus, turėtų būti įtrauktas į Prospektų reglamento peržiūrą (Prospektų reglamento 48 straipsnis).
            
            
               Šio pasiūlymo 1 straipsnio 7 dalyje teikiami su priedais susiję pakeitimai (Prospektų reglamento 23 straipsnis). 
            
            
               Pagal galiojančią tvarką, jeigu laikotarpiu nuo prospekto patvirtinimo iki siūlymo laikotarpio pabaigos arba prekybos reguliuojamoje rinkoje pradžios, priklausomai nuo to, kas įvyks vėliau, atsirastų arba būtų pastebėtas koks nors su prospekte pateikta informacija susijęs svarbus naujas veiksnys, kuris galėtų turėti įtakos vertybinių popierių vertinimui, emitentai privalo paskelbti prospekto priedą. Paskelbus priedą investuotojai gali pasinaudoti teise atšaukti sutikimą per dvi darbo dienas nuo priedo paskelbimo. Vykdydami savo pareigą apsaugoti investuotojus, finansų tarpininkai privalo susisiekti su investuotojais ir juos informuoti apie priedo paskelbimą tą pačią dieną, kurią jis buvo paskelbtas. Šis terminas ir plati investuotojo sąvoka kelia sunkumų finansų tarpininkams. 
            
            
               Siekiant pašalinti šiuos finansų tarpininkams kylančius sunkumus ir atlaisvinti jų išteklius, šiame pasiūlyme teikiami tiksliniai pakeitimai. Pirmasis pakeitimas susijęs su taikymo sritimi. Juo patikslinama, kad finansų tarpininkai privalo susisiekti tik su tais investuotojais, kurie per juos pasirašė vertybinius popierius ir jų įsigijo laikotarpiu nuo prospekto patvirtinimo iki siūlymo laikotarpio pabaigos arba prekybos reguliuojamoje rinkoje pradžios, priklausomai nuo to, kas įvyko vėliau. 
            
            
               Antra, pasiūlymu pratęsiamas finansų tarpininkams nustatytas terminas, per kurį jie turi susisiekti su investuotojais, kurie per juos pasirašė vertybinius popierius ir jų įsigijo ir kurie turi teisę atšaukti sutikimą, iki 1 darbo dienos nuo priedo paskelbimo. Siekiant išlaikyti aukštą investuotojų apsaugos lygį, laikotarpis, per kurį investuotojai galėtų pasinaudoti teise atšaukti sutikimą, pratęsiamas nuo dviejų darbo dienų iki trijų darbo dienų nuo priedo paskelbimo. 
            
            
               Kadangi su priedais susijusiais tiksliniais pakeitimais būtų pašalinti finansų tarpininkams kylantys sunkumai ir atlaisvinti jų ištekliai, kartu išlaikant aukštą investuotojų apsaugos lygį, tų pakeitimų galiojimo laikas neribojamas.
            
         
         
            
               Šio pasiūlymo 2 straipsnyje nustatoma reglamento įsigaliojimo data.
            
            
               2020/0155 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo dėl ES atsigavimo prospekto ir finansų tarpininkams skirtų tikslinių pakeitimų siekiant padėti ekonomikai atsigauti nuo COVID-19 pandemijos iš dalies keičiamas Reglamentas (ES) 2017/1129
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 114 straipsnį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę, 
            
            
               laikydamiesi įprastos teisėkūros procedūros,
            
            
               kadangi:
            
            
               (1)COVID-19 pandemija daro didelį poveikį žmonėms, įmonėms, sveikatos priežiūros sistemoms ir valstybių narių ekonomikai. Komisija 2020 m. kovo 27 d. komunikate Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Proga Europai atsigauti ir paruošti dirvą naujai kartai“
                  13
                pabrėžė, kad ateinančiais mėnesiais nuolatinis iššūkis įmonėms bus likvidumas ir galimybė gauti finansavimą. Todėl labai svarbu remti atsigavimą nuo COVID-19 pandemijos sukelto stipraus ekonominio sukrėtimo nustatant tikslinius galiojančių finansų srities teisės aktų pakeitimus. Šis priemonių rinkinys priimamas kaip kapitalo rinkų gaivinimo dokumentų rinkinio dalis;
            
            
               (2)Europos Parlamento ir Tarybos reglamente (ES) 2017/1129
                  14
                nustatyti prospekto, kuris turi būti skelbiamas, kai vertybiniai popieriai siūlomi viešai arba įtraukiami į prekybos Sąjungos reguliuojamoje rinkoje sąrašą, rengimo, tvirtinimo ir platinimo reikalavimai. Siekiant padėti emitentams atsigauti nuo COVID-19 pandemijos sukelto ekonominio sukrėtimo, būtina atlikti tikslinius prospektų tvarkos pakeitimus. Tie pakeitimai turėtų suteikti galimybę emitentams ir finansų tarpininkams iškart po krizės sumažinti išlaidas ir atlaisvinti išteklius atsigavimo etape;
            
            
               (3)kredito įstaigos aktyviai dalyvauja ekonomikos gaivinimo procese remdamos įmones, kurioms reikalingas finansavimas, ir numatoma, kad joms teks labai svarbus vaidmuo atsigavimo etape. Reglamentu (ES) 2017/2019 kredito įstaigoms taikoma prievolės skelbti prospektą išimtis nepertraukiamai ar pakartotinai leidžiamų ne nuosavybės vertybinių popierių siūlymų atveju, jeigu jų agreguota suma neviršija 75 mln. EUR per 12 mėnesių laikotarpį. Ta išimties taikymo riba turėtų būti padidinta ribotam laikotarpiui, kad kredito įstaigoms būtų sudarytos palankesnės sąlygos pritraukti lėšų ir suteikta galimybių paremti klientus realiojoje ekonomikoje. Kadangi ši priemonė skirta tik atsigavimo etapui, ji turėtų būti taikoma ribotą 18 mėnesių laikotarpį;
            
            
               (4)siekiant skubiai sumažinti didelį COVID-19 pandemijos ekonominį poveikį, svarbu nustatyti priemones, kuriomis būtų sudarytos palankesnės sąlygos investicijoms į realiąją ekonomiką, suteikta galimybė greitai rekapitalizuoti Sąjungos įmones ir sudarytos sąlygos emitentams patekti į viešąsias rinkas ankstyvuoju atsigavimo etapu. Kad šie tikslai būtų pasiekti, tikslinga sukurti naują sutrumpintos formos prospektą (ES atsigavimo prospektą), kurį emitentams būtų lengva parengti, kuris būtų lengvai suprantamas investuotojams, norintiems juos finansuoti, ir kurį kompetentingos institucijos galėtų lengvai patikrinti ir patvirtinti;
            
            
               (5)įmonės, kurių akcijos yra be pertraukų įtrauktos į prekybos reguliuojamoje rinkoje sąrašą arba kurių akcijomis prekiaujama MVĮ augimo rinkose bent pastaruosius 18 mėnesių iki akcijų siūlymo arba įtraukimo į prekybos sąrašą, turėjo laikytis Europos Parlamento ir Tarybos reglamente (ES) Nr. 596/2014
                  15
               , Europos Parlamento ir Tarybos direktyvoje 2004/109/EB
                  16
                arba Komisijos deleguotajame reglamente (ES) 2017/565
                  17
                nustatytų periodinio ir nuolatinio informacijos atskleidimo reikalavimų. Todėl didžioji dalis reikalaujamo prospekto turinio jau bus viešai prieinama ir investuotojai prekiaus remdamiesi ta informacija. Todėl ES atsigavimo prospektas turėtų būti naudojamas tik antrinėms emisijoms ir jame turėtų būti pateikta tik esminė informacija, reikalinga investuotojams, kad jie galėtų priimti informacija pagrįstus investicinius sprendimus; 
            
            
               (6)kad ES atsigavimo prospektas būtų veiksminga priemonė emitentams, jį turėtų sudaryti vienas ribotos apimties dokumentas, į jį turėtų būti galima įtraukti informaciją pateikiant nuorodą ir jam turėtų būti suteiktas pasas, leidžiantis viešai siūlyti vertybinius popierius arba juos įtraukti į prekybos reguliuojamoje rinkoje sąrašus visoje Europoje;
            
            
               (7)į ES atsigavimo prospektą turėtų būti įtraukta trumpa santrauka, kurioje būtų nurodyta investuotojams, visų pirma mažmeniniams investuotojams, naudinga informacija. Ta santrauka turėtų būti atskira ES atsigavimo prospekto dalis ir joje turėtų būti pateikta pagrindinė informacija, kuria remdamiesi investuotojai galėtų nuspręsti, kuriais siūlomais arba į prekybos sąrašus įtrauktais vertybiniais popieriais pasidomėti išsamiau peržiūrint visą ES atsigavimo prospektą, kad būtų galima priimti sprendimą; 
            
         
         
            
               (8)siekiant surinkti duomenis, kurie padėtų įvertinti ES atsigavimo prospekto tvarką, ES atsigavimo prospektas turėtų būti įtrauktas į ESMA prospektų saugojimo mechanizmą. Siekiant sumažinti administracinę naštą, susijusią su to mechanizmo keitimu, ES atsigavimo prospekte galėtų būti naudojami tie patys duomenys, kurie nustatyti Reglamento (ES) 2017/1129 14 straipsnyje antrinės emisijos prospektams, su sąlyga, kad abiejų rūšių prospektai ir toliau būtų aiškiai atskirti;
            
            
               (9)ES atsigavimo prospektas turėtų papildyti kitų formų prospektus, nustatytus Reglamente (ES) 2017/1129, atsižvelgiant į skirtingą vertybinių popierių, emitentų, siūlymų ir įtraukimo į prekybos sąrašus pobūdį. Todėl, jei aiškiai nenurodyta kitaip, visos nuorodos į prospektą pagal Reglamentą (ES) 2017/1129 turėtų būti suprantamos kaip nuorodos į visų skirtingų formų prospektus, įskaitant šiame reglamente nustatytą ES atsigavimo prospektą;
            
            
               (10)Reglamente (ES) 2017/1129 reikalaujama, kad finansų tarpininkai informuotų investuotojus apie priedo paskelbimo galimybę ir tam tikromis aplinkybėmis susisiektų su investuotojais tą pačią dieną, kai priedas paskelbiamas. Dėl investuotojų, su kuriais reikia susisiekti, skaičiaus ir dėl termino, per kurį būtina su jais susisiekti, gali kilti sunkumų. Siekiant palengvinti finansų tarpininkų darbą ir atlaisvinti jų išteklius, ir kartu išlaikyti aukštą investuotojų apsaugos lygį, turėtų būti nustatyta proporcingesnė tvarka. Ta tvarka turėtų būti nustatyta, su kuriais investuotojais finansų tarpininkai turėtų susisiekti, kai paskelbiamas priedas, ir pratęstas terminas, per kurį tai reikia padaryti; 
            
            
               (11)kadangi ES atsigavimo prospektas skirtas naudoti tik atsigavimo etapu, šio prospekto tvarka turėtų nustoti galioti praėjus 18 mėnesių nuo šio reglamento taikymo pradžios dienos. Siekiant užtikrinti ES atsigavimo prospektų tęstinumą, tiems prospektams, kurie buvo patvirtinti iki tvarkos galiojimo pabaigos, turėtų būti taikoma tęstinumo nuostata; 
            
            
               (12)iki 2022 m. liepos 21 d. Komisija turėtų pateikti Europos Parlamentui ir Tarybai šio reglamento taikymo ataskaitą ir, jei tikslinga, pasiūlymą dėl teisėkūros procedūra priimamo akto. Į šią peržiūrą turėtų būti įtrauktas vertinimas, ar ES atsigavimo prospektams taikoma informacijos atskleidimo tvarka yra tinkama šio reglamento tikslams pasiekti;
            
            
               (13)todėl Reglamentas (ES) 2017/1129 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis 
               Reglamento (ES) 2017/1129 pakeitimai
            
            
               Reglamentas (ES) 2017/1129 iš dalies keičiamas taip: 
            
            
               (1)1 straipsnio 4 dalis papildoma k punktu:
            
            
               „k)nuo [šio reglamento taikymo pradžios dienos] iki [18 mėnesių nuo šio reglamento taikymo pradžios dienos] ne nuosavybės vertybiniams popieriams, kuriuos nepertraukiamai ar pakartotinai leidžia kredito įstaiga, jei vienai kredito įstaigai tenkanti bendra agreguota Sąjungoje siūlomų vertybinių popierių pardavimo vertė per 12 mėnesių laikotarpį yra mažesnė nei 150 000 000 EUR ir jeigu tie vertybiniai popieriai:
            
            
               i)nėra subordinuoti, konvertuojami ar keičiami ir
            
            
               ii)jais nesuteikiama teisė pasirašyti arba įsigyti kitų rūšių vertybinių popierių ir jie nėra susieti su išvestine finansine priemone.“;
            
            
               (2)6 straipsnio 1 dalies pirmos pastraipos įžanginis sakinys pakeičiamas taip: 
            
            
               „1.Nedarant poveikio 14 straipsnio 2 daliai, 14a straipsnio 2 daliai ir 18 straipsnio 1 daliai, prospekte pateikiama būtina informacija, kuri yra reikšminga investuotojui, kad jis galėtų pagrįstai įvertinti:“;
            
            
               (3)7 straipsnis papildomas 12a dalimi:
            
            
               „12a.Nukrypstant nuo 3–12 dalių, pagal 14a straipsnį parengtame ES atsigavimo prospekte pateikiama pagal šią dalį parengta santrauka. 
            
            
               ES atsigavimo prospekto santrauka rengiama kaip trumpas glaustai surašytas dokumentas; atspausdintą santrauką gali sudaryti ne daugiau kaip du A4 dydžio puslapiai. 
            
            
               Santraukoje negalima pateikti kryžminių nuorodų į kitas prospekto dalis arba informaciją įtraukti pateikiant nuorodą. Santrauka: 
            
            
               (a)pateikiama ir išdėstoma taip, kad ją būtų lengva skaityti, naudojant įskaitomo dydžio rašmenis; 
            
         
         
            
               (b)rašoma tokia kalba ir stiliumi, kad informaciją būtų lengva suprasti, visų pirma vartojamos aiškios, ne techninės, glaustos ir investuotojams suprantamos formuluotės;
            
            
               (c)sudaroma iš šių keturių skirsnių:
            
            
               i)įvado, kuriame pateikiamas įspėjimas, apibrėžtas šio straipsnio 5 dalyje; 
            
            
               ii)pagrindinės informacijos apie emitentą; 
            
            
               iii)pagrindinės informacijos apie vertybinius popierius; 
            
            
               iv)pagrindinės informacijos apie viešą vertybinių popierių siūlymą arba (ir) įtraukimą į prekybos reguliuojamoje rinkoje sąrašą.“;
            
            
               (4)pridedamas 14a straipsnis:
            
            
               „14a straipsnis 
                  ES atsigavimo prospektas
            
            
               1.Viešo akcijų siūlymo arba įtraukimo į prekybos reguliuojamoje rinkoje sąrašą atveju ES atsigavimo prospektą pagal šiame straipsnyje nustatytą supaprastintą tvarką gali rengti šie emitentai:
            
            
               (a)emitentai, kurių akcijos yra be pertraukų įtrauktos į prekybos reguliuojamoje rinkoje sąrašą bent pastaruosius 18 mėnesių ir kurie leidžia akcijas, pakeičiamas anksčiau išleistomis esamomis akcijomis;
            
            
               (b)emitentai, kurių akcijomis jau be pertraukų prekiaujama MVĮ augimo rinkoje bent pastaruosius 18 mėnesių, su sąlyga, kad buvo paskelbtas tų akcijų siūlymo prospektas, ir kurie leidžia akcijas, pakeičiamas anksčiau išleistomis esamomis akcijomis.
            
            
               2.Nukrypstant nuo 6 straipsnio 1 dalies ir nedarant poveikio 18 straipsnio 1 daliai, ES atsigavimo prospekte pateikiama atitinkama sutrumpinta informacija, kuri yra būtina, kad investuotojai galėtų suprasti:
            
            
               (a)emitento perspektyvas ir svarbius emitento finansinės padėties pokyčius, įvykusius nuo paskutinių finansinių metų pabaigos, jei tokių buvo;
            
            
               (b)esminę informaciją apie akcijas, emisijos priežastis ir jos poveikį bendrai emitento kapitalo struktūrai ir pajamų panaudojimą.
            
            
               ES atsigavimo prospekte pateikiama informacija turi būti rašytinė ir pateikta lengvai analizuojama, glausta bei suprantama forma, ir turi suteikti investuotojams galimybę priimti informacija pagrįstą investavimo sprendimą. Kompetentinga institucija taip pat atsižvelgia į tai, ar emitentas yra viešai atskleidęs reglamentuojamą informaciją pagal Direktyvą 2004/109/EB, jei taikoma, ir Reglamentą (ES) Nr. 596/2014, taip pat, jei taikoma, Komisijos deleguotajame reglamente (ES) 2017/565 nurodytą informaciją.
            
            
               ES atsigavimo prospektą sudaro vienas dokumentas, kuriame pateikiama Va priede nurodyta būtiniausia informacija. Atspausdintą prospektą sudaro ne daugiau kaip 30 A4 dydžio puslapių ir jis yra pateikiamas ir išdėstomas taip, kad jį būtų lengva skaityti, naudojant įskaitomo dydžio rašmenis. 
            
            
               Informacija, įtraukta pateikiant nuorodą pagal 19 straipsnį, į šios dalies trečioje pastraipoje nurodytą didžiausią 30 puslapių (A4 dydžio) apimtį neįskaičiuojama.
            
            
               Emitentai gali nuspręsti, kokia tvarka Va priede nurodytą informaciją pateikti ES atsigavimo prospekte.“;
            
            
               (5)20 straipsnis papildomas 6a dalimi:
            
            
               „6a.Nukrypstant nuo 2 ir 4 dalių, pagal 14a straipsnį parengto ES atsigavimo prospekto atveju 2 dalies pirmoje pastraipoje ir 4 dalyje nustatyti terminai sutrumpinami iki penkių darbo dienų. Emitentas informuoja kompetentingą instituciją ne vėliau kaip prieš penkias darbo dienas iki numatytos patvirtinimo prašymo pateikimo dienos.“;
            
         
         
            
               (6)21 straipsnis papildomas 5a dalimi:
            
            
               „5a.Pagal 14a straipsnį parengtas ES atsigavimo prospektas klasifikuojamas šio straipsnio 6 dalyje nurodytame saugojimo mechanizme. Duomenys, naudojami prospektams, sudarytiems pagal 14 straipsnį, klasifikuoti, gali būti naudojami ES atsigavimo prospektams, sudarytiems pagal 14a straipsnį, klasifikuoti, jeigu abiejų rūšių prospektai tame saugojimo mechanizme yra atskirti.“;
            
            
               (7)23 straipsnis iš dalies keičiamas taip:
            
            
               (a)2 dalies pirma pastraipa pakeičiama taip:
            
            
               „2.Jeigu prospektas susijęs su vertybinių popierių viešu siūlymu, investuotojai, kurie jau yra sutikę įsigyti vertybinių popierių arba juos pasirašyti prieš paskelbiant priedą, turi teisę atšaukti savo sutikimą, kuria jie gali pasinaudoti per tris darbo dienas po priedo paskelbimo, jeigu 1 dalyje nurodytas svarbus naujas veiksnys, reikšminga klaida arba reikšmingas netikslumas atsirado arba buvo pastebėtas prieš pasibaigiant siūlymo laikotarpiui arba prieš pateikiant vertybinius popierius, priklausomai nuo to, kas įvyks anksčiau. Šį laikotarpį emitentas arba siūlytojas gali pratęsti. Galutinis teisės atšaukti sutikimą terminas nurodomas priede.“;
            
            
               (b)3 dalies pirma ir antra pastraipos pakeičiamos taip:
            
            
               „3.Jeigu investuotojai įsigyja vertybinių popierių arba juos pasirašo per finansų tarpininką, laikotarpiu nuo tų vertybinių popierių prospekto patvirtinimo iki siūlymo laikotarpio pabaigos arba prekybos reguliuojamoje rinkoje pradžios, priklausomai nuo to, kas įvyks vėliau, tas finansų tarpininkas informuoja tuos investuotojus apie tai, kad gali būti paskelbtas priedas, kur ir kada jis būtų paskelbtas, ir kad tokiu atveju finansų tarpininkas padėtų jiems pasinaudoti teise atšaukti sutikimą.
            
            
               Jeigu šios dalies pirmoje pastraipoje nurodyti investuotojai turi 2 dalyje nurodytą teisę atšaukti sutikimą, finansų tarpininkas su tais investuotojais susisiekia per vieną darbo dieną nuo priedo paskelbimo.“;
            
            
               (8)įterpiamas 47a straipsnis:
            
            
               „47a straipsnis 
                  ES atsigavimo prospekto galiojimo laikotarpis
            
            
               14a straipsnyje nustatyta tvarka nustoja galioti [18 mėnesių nuo šio reglamento taikymo pradžios dienos]. 
            
            
               Pagal 14a straipsnį parengtiems ir nuo [šio reglamento taikymo pradžios dienos] iki [18 mėnesių nuo šio reglamento taikymo pradžios dienos] patvirtintiems ES atsigavimo prospektams tas straipsnis ir toliau taikomas iki jų galiojimo pabaigos arba dvylika mėnesių nuo [18 mėnesių nuo šio reglamento taikymo pradžios datos], priklausomai nuo to, kas įvyks anksčiau.“;
            
            
               (9)48 straipsnio 2 dalis pakeičiama taip: 
            
            
               „2. Ataskaitoje, inter alia, įvertinama, ar prospekto santrauka, 14, 14a ir 15 straipsniuose nustatyta informacijos atskleidimo tvarka ir 9 straipsnyje nurodytas universalus registracijos dokumentas tebėra tinkami atsižvelgiant į jų tikslus. Visų pirma ataskaitoje pateikiama: 
            
            
               (a)asmenų ES augimo prospektų skaičius pagal kiekvieną iš 15 straipsnio 1 dalies a–d punktuose nurodytų keturių kategorijų ir kiekvieno tokio skaičiaus raidos bei asmenų, turinčių teisę naudotis ES augimo prospektais, prekybos vietų pasirinkimo tendencijų analizė; 
            
            
               (b)analizė, ar ES augimo prospektu užtikrinama tinkama investuotojų apsaugos ir asmenims, kurie turi teisę juo naudotis, tenkančios administracinės naštos mažinimo pusiausvyra; 
            
            
               (c)patvirtintų ES atsigavimo prospektų skaičius ir to skaičiaus raidos analizė;
            
            
               (d)ES atsigavimo prospekto parengimo ir patvirtinimo išlaidos, palyginti su dabartinėmis prospekto išlaidomis, ir bendra sutaupytų lėšų suma; 
            
            
               (e)analizė, ar ES atsigavimo prospektais užtikrinama tinkama investuotojų apsaugos ir asmenims, kurie turi teisę jais naudotis, tenkančios administracinės naštos mažinimo pusiausvyra.“; 
            
            
               (10)šio reglamento priede išdėstytas tekstas įterpiamas kaip Va priedas.
            
         
         
            
               2 straipsnis 
               Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        Komisijos komunikatas Europos Parlamentui, Europos Vadovų Tarybai, Tarybai, Europos Centriniam Bankui, Europos investicijų bankui ir Euro grupei „Suderintas ekonominis atsakas į COVID-19 protrūkį“ (COM(2020) 112 final, 2020 3 13).
               
               
                  
                     (2)
                  
                        Komisijos komunikatas Europos Parlamentui, Europos Vadovų Tarybai, Tarybai, Europos ekonomikos ir socialinių reikalų komitetui ir Regionų komitetui „Proga Europai atsigauti ir paruošti dirvą naujai kartai“ (COM(2020) 456 final, 2020 5 27).
               
               
                  
                     (3)
                  
                        2017 m. birželio 14 d. Europos Parlamento ir Tarybos reglamentas (ES) 2017/1129 dėl prospekto, kuris turi būti skelbiamas, kai vertybiniai popieriai siūlomi viešai arba įtraukiami į prekybos reguliuojamoje rinkoje sąrašą, ir kuriuo panaikinama Direktyva 2003/71/EB (OL L 168, 2017 6 30, p. 12).
               
               
                  
                     (4)
                  
                        2004 m. gruodžio 15 d. Europos Parlamento ir Tarybos direktyva 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo, iš dalies keičianti Direktyvą 2001/34/EB (OL L 390, 2004 12 31, p. 38).
               
               
                  
                     (5)
                  
                        2016 m. balandžio 25 d. Komisijos deleguotasis reglamentas (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 87, 2017 3 31, p. 1).
               
               
                  
                     (6)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
               
               
                  
                     (7)
                  
                        2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
               
               
                  
                     (8)
                  
                        2017 m. gruodžio 12 d. Europos Parlamento ir Tarybos reglamentas (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012.
               
               
                  
                     (9)
                  
                        2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                   
               
               
                  
                     (11)
                  
                        2019 m. lapkričio 27 d. Europos Parlamento ir Tarybos reglamentas (ES) 2019/2115, kuriuo dėl skatinimo naudoti MVĮ augimo rinkas iš dalies keičiama Direktyva 2014/65/ES ir reglamentai (ES) Nr. 596/2014 ir (ES) 2017/1129 (OL L 320, 2019 12 11, p. 1).
               
               
                  
                     (12)
                  
                        Byla Vodafone (C-58/08): „Tais atvejais, kai EB 95 straipsniu pagrįstu aktu jau panaikintos visos prekybos kliūtys jo suderintoje srityje, nepanaikinama Bendrijos teisės aktų leidėjo galimybė adaptuoti šį aktą, kad būtų atsižvelgta į pasikeitusias aplinkybes arba žinių raidą, atsižvelgiant į jam tenkančią pareigą užtikrinti Sutartimi pripažintus bendruosius interesus“.
               
               
                  
                     (13)
                  
                        COM(2020) 456 final, 2020 5 27.
               
               
                  
                     (14)
                  
                        2017 m. birželio 14 d. Europos Parlamento ir Tarybos reglamentas (ES) 2017/1129 dėl prospekto, kuris turi būti skelbiamas, kai vertybiniai popieriai siūlomi viešai arba įtraukiami į prekybos reguliuojamoje rinkoje sąrašą, ir kuriuo panaikinama Direktyva 2003/71/EB (OL L 168, 2017 6 30, p. 12).
               
               
                  
                     (15)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).
               
               
                  
                     (16)
                  
                        2004 m. gruodžio 15 d. Europos Parlamento ir Tarybos direktyva 2004/109/EB dėl informacijos apie emitentus, kurių vertybiniais popieriais leista prekiauti reguliuojamoje rinkoje, skaidrumo reikalavimų suderinimo, iš dalies keičianti Direktyvą 2001/34/EB (OL L 390, 2004 12 31, p. 38).
               
               
                  
                     (17)
                  
                        2016 m. balandžio 25 d. Komisijos deleguotasis reglamentas (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 87, 2017 3 31, p. 1).
               
            
      
    ---documentbreak--- 
      
         
               EUROPOS KOMISIJA
            Briuselis, 2020 07 24
            COM(2020) 281 final
            PRIEDAS
            prie
            EUROPOS PARLAMENTO IR TARYBOS REGLAMENTO
            kuriuo dėl ES atsigavimo prospekto ir finansų tarpininkams skirtų tikslinių pakeitimų siekiant padėti ekonomikai atsigauti nuo COVID-19 pandemijos iš dalies keičiamas Reglamentas (ES) 2017/1129
            {SWD(2020) 120 final}
            
               
         
         
            
               PRIEDAS
            
            
               „Va PRIEDAS
            
            
               ES ATSIGAVIMO PROSPEKTE TEIKTINA BŪTINIAUSIA INFORMACIJA
            
            
               I.Emitento pavadinimas, įsisteigimo valstybė narė, nuoroda į emitento interneto svetainę
            
            
               Šio punkto tikslas – identifikuoti akcijas leidžiančią įmonę, įskaitant jos juridinio asmens identifikatorių (LEI), įsisteigimo valstybę narę ir interneto svetainę, kurioje investuotojai gali rasti informacijos apie įmonės veiklą, gaminamus produktus ar teikiamas paslaugas, pagrindines rinkas, kuriose ji konkuruoja, organizacinę struktūrą ir, jei taikoma, informaciją, įtrauktą pateikiant nuorodą.
            
            
               II.Pareiškimas dėl atsakomybės
            
            
               Šio punkto tikslas – identifikuoti asmenis, atsakingus už ES atsigavimo prospekto parengimą, ir įtraukti jų pareiškimą, kad, jų turimomis žiniomis, ES atsigavimo prospekte pateikta informacija atitinka faktus ir kad jame nėra praleista nieko, kas galėtų turėti įtakos jo reikšmei. 
            
            
               Jei taikoma, pareiškime pateikiama iš trečiųjų šalių gauta informacija, įskaitant tos informacijos šaltinį (-ius), eksperto teisėmis veikiančio asmens pareiškimai arba ataskaitos ir ši išsami informacija apie tą asmenį: 
            
            
               a) vardas ir pavardė (pavadinimas);
            
            
               b) įmonės adresas; 
            
            
               c) kvalifikacijos sritys ir 
            
            
               d) su emitentu susiję esminiai turtiniai interesai (jei yra).
            
            
               Pareiškime nurodoma ES atsigavimo prospektą patvirtinusi kompetentinga institucija, paaiškinama, kad toks patvirtinimas nėra emitento patvirtinimas ir kad ES atsigavimo prospektas yra parengtas pagal 14a straipsnį.
            
            
               III.Rizikos veiksniai
            
            
               Šio punkto tikslas – apibūdinti emitentui ir akcijoms būdingą reikšmingiausią riziką.
            
            
               IV.Finansinės ataskaitos
            
            
               Finansines ataskaitas (metines ir pusmečio) reikalaujama skelbti už laikotarpį, apimantį 12 mėnesių iki ES atsigavimo prospekto patvirtinimo. Jei buvo paskelbtos ir metinės, ir pusmečio finansinės ataskaitos, reikalaujama pateikti tik metines ataskaitas, jei jų data vėlesnė už pusmečio finansinių ataskaitų datą. 
            
            
               Turi būti atliktas nepriklausomas metinių finansinių ataskaitų auditas. Audito ataskaita parengiama pagal Europos Parlamento ir Tarybos direktyvą 2006/43/EB
                  1
                ir Europos Parlamento ir Tarybos reglamentą (ES) Nr. 537/2014
                  2
               .
            
            
               Kai Direktyva 2006/43/EB ir Reglamentas (ES) Nr. 537/2014 netaikomi, turi būti atliktas metinių finansinių ataskaitų auditas arba nurodyta, ar ES atsigavimo prospekto tikslu jos atskleidžia tikrą ir teisingą vaizdą pagal valstybėje narėje taikomus arba jiems lygiaverčius audito standartus. Kitais atvejais ES atsigavimo prospekte turi būti:
            
         
         
            
               (a)aiškiai nurodoma, kokie audito standartai buvo taikyti;
            
            
               (b)paaiškinami bet kokie reikšmingi nukrypimai nuo tarptautinių audito standartų.
            
            
               Kai teisės aktų nustatytą auditą atliekantys auditoriai atsisako patvirtinti metinių finansinių ataskaitų audito ataskaitas arba kai tokiose ataskaitose yra išlygų, nuomonės pakeitimų, atsakomybės ribojimo pareiškimų arba dalyko pabrėžimas, turi būti nurodyta priežastis ir tokios išlygos, pakeitimai, atsakomybės ribojimo pareiškimai arba dalyko pabrėžimas turi būti išsamiai atkartoti.
            
            
               Taip pat įtraukiamas bet kokių reikšmingų grupės finansinės būklės pokyčių, įvykusių pasibaigus paskutiniam finansiniam laikotarpiui, kurio audituotos finansinės ataskaitos arba tarpinė finansinė informacija buvo paskelbtos, apibūdinimas arba atitinkamas paneigimas. 
            
            
               Jei taikoma, taip pat įtraukiama formali informacija.
            
            
               V.Informacija apie tendencijas
            
            
               Šio punkto tikslas: 
            
            
               (a)apibūdinti reikšmingiausias pastarojo meto gamybos, pardavimo ir atsargų, taip pat išlaidų ir pardavimo kainų tendencijas nuo praėjusių finansinių metų pabaigos iki ES atsigavimo prospekto datos; 
            
            
               (b)pateikti informaciją apie visas žinomas tendencijas, neaiškumus, reikalavimus, įsipareigojimus ar įvykius, kurie pagrįstai galėtų turėti esminį poveikį emitento perspektyvai mažiausia einamaisiais finansiniais metais.
            
            
               VI.Galutinė siūlymo kaina ir akcijų kiekis, įskaitant tvirtą akcininkų įsipareigojimą dėl daugiau kaip 5 % ir garantų pavadinimai (vardai ir pavardės).
            
            
               Šio punkto tikslas – pateikti konkrečią informaciją apie akcijų siūlymo bendrą pardavimo vertę ir informaciją apie tvirtus stambiųjų akcininkų įsipareigojimus pasirašyti daugiau kaip 5 % siūlomų akcijų ir garantavimo susitarimus.
            
            
               VII.Akcijų pasirašymo vieta ir terminas
            
            
                  Šio punkto tikslas – pateikti tarptautinį vertybinių popierių identifikavimo numerį (ISIN) ir kitą svarbią informaciją apie viešai siūlomas akcijas, taip pat informaciją apie tai, kur galima pasirašyti akcijas, ir apie siūlymo galiojimo, įskaitant galimus pakeitimus, laikotarpį, taip pat apibūdinti prašymų pateikimo tvarką ir nurodyti naujų akcijų emisijos datą.
            
            
               VIII. Siūlymo priežastys ir pajamų naudojimas
            
            
               Šio punkto tikslas – pateikti informaciją apie siūlymo priežastis ir, jei taikoma, apytikslę grynąją pajamų sumą pagal pagrindinę numatytą jų paskirtį pirmaeiliškumo tvarka.
            
            
               Kai emitentui žinoma, kad numatomų pajamų neužteks finansavimui pagal visas siūlomas paskirtis, jis nurodo trūkstamos sumos dydį ir jos finansavimo šaltinius. Taip pat pateikiama išsami informacija apie pajamų panaudojimą turtui įsigyti, kitai, nei įprastinei veiklai, paskelbtam kitų verslo įmonių įsigijimui finansuoti arba įsiskolinimams panaikinti, sumažinti ar išpirkti.
            
            
               X.Pareiškimas dėl apyvartinio kapitalo
            
            
               Šio punkto tikslas – pateikti informaciją apie tai, ar apyvartinio kapitalo pakanka esamiems emitento poreikiams patenkinti, o jei ne, nurodyti, kaip emitentas siūlo suformuoti papildomą reikalingą apyvartinį kapitalą.
            
            
               XI.Interesų konfliktai
            
            
               Šio punkto tikslas – pateikti informaciją apie visus su emisija susijusius interesų konfliktus.
            
         
         
            
               XII.Akcijų valdymas po emisijos
            
            
               Šio punkto tikslas – pateikti informaciją apie dalyvavimą akciniame kapitale ir balsavimo teises padidinus kapitalą po viešo siūlymo.“ 
            
         
         
            
                  
                     (1)
                  
                        2006 m. gegužės 17 d. Europos Parlamento ir Tarybos direktyva 2006/43/EB dėl teisės aktų nustatyto metinės finansinės atskaitomybės ir konsoliduotos finansinės atskaitomybės audito, iš dalies keičianti Tarybos direktyvas 78/660/EEB ir 83/349/EEB bei panaikinanti Tarybos direktyvą 84/253/EEB (OL L 157, 2006 6 9, p. 87).
               
               
                  
                     (2)
                  
                        2014 m. balandžio 16 d. Europos Parlamento ir Tarybos reglamentas (ES) Nr. 537/2014 dėl konkrečių viešojo intereso įmonių teisės aktų nustatyto audito reikalavimų, kuriuo panaikinamas Komisijos sprendimas 2005/909/EB (OL L 158, 2014 5 27, p. 77).